《送杨孟容朝奉西归》
宋代·苏辙

三十始去家，四十初南迁。
五十复还朝，白发正纷然。
故人従西来，鞍马何联翩。
握手得一笑，喜我犹生全。
别离多忧患，梦觉非因缘。
惟余归耕计，粗有山下田。
久糜太仓粟，空愧乡党贤。
老兄当治行，令德齐高年。
幸此民事清，未厌军垒偏。
父老携壶浆，稚子迎道边。
应有故相识，问我何当旋。
君恩闵衰病，归驾行将鞭。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。